Zoit Sotachench Asta!
 "Romi lipientlean sarki Konknni borounk zaina. Romi lipientlean Konknniche sarke uch'char zainant. Romi lipientlean uzvadda ailolea Konknni sahityak dorzo na. Romi lipien Konknni bhaxechi vatt lailea. Romi lipientlean boroytoleank Konknnichi buniyad na. Romi lipientlea boroupeank kholay na. Adi.... " Oxea utramni sabar zannamni kitlexech pavtti Romi lipiek ani tantuntlean boroytoleank hinnsaileat, kikont keleat, unne nodren polleleat ani azun-ui hinnsaitat, kikont kortat ani unne nodren polletat. Zoxe porim kitem Romi hi Konknnichi bekaideachi (illegal) lipi ani tantuntlean boroytole-i kazari som'bonda bhair zolmolole koxe! Hantum chodd korun, Konknni moll aplea bapaichem bens mhonn miroytolea muttbhor bamnnancho aspav asa.
 1987 vorsa Rajbhas Kaido (apnnak zai toso) pas korun ghetla tednachean te odik nettan ani odhikrut ritin Devnagori hich Konknnichi khori ani sobhavik lipi oxem mhonn dholkem vazoit bhonvtat. Khorem mhonnlear, khoinchech bhaxek sobhavik lipi asona hachi tankam khobor asa. Romi lipientlean Konknni bhaxek khoinchea rupan kitlem girest yogdan dilam ti-ui tankam bhorpur khobor asa. Punn hem sogllem Romi lipientlean zalam ani ghoddlam mhonn tankam mandun gheunkuch naka. Kiteak, tea sotachi tankam jirvonn zaina. Dekunuch te Romi lipiecho girest itihas kallachea pordea fattlean lipoupacho proyotn kortana distat. Romi lipientlean Konknni bhaxek dilolem yogdan nakarche ani kallokant dovorche khatir te bamonn lok ani tankam bolli poddlole Devnagori lipi Romintlean utraupi thodde "sobhavik lipiecho" mud'do (point) defence mechanism mhonn vaportat. Punn itihasant nond (register) zaloli khuinchi-i khobor defence mechanism-acho vapor korun lipoum vo noxtt korum yeta?
 Abrilache 8ver, 2010 Romi lipientle Konknnint ek itihas ghoddcho asa. Tea disa, Romi lipientlean Konknni bhaxechi udorgot korunk vavurtele Dalgado Konknni Akademichem (DKA) ek pustok uzvadda yeupachem asa. Konkani Literature in Roman Script - A Brief History oxem tea pustokachem nanv asa. Hem pustok, Dalgado Konknni Akademin sorgest Profesor Dr. Olivinho Gomes hankam 2008 vorsa ek prokolp (project) mhonn dilolo. Te hea sonvsarak ontorche poilim, tannim ho prokolp toyar korun Dalgado Konknni Akademichea hatant ghalolo, ani fuddle son'vara to pustok rupan uzvadda yeta. Oxe torechem, poilim pasun Romi lipientlean Konknnint kelloilolea ani khelloilolea veg-vegllea sahitya prokaranchi vollokh korun diupi mol-mhotvachem ek pustok zachi nibel goroz asli tem uzvadda yeta hi dor eka Konknni, ani bhou korun Romi lipientlean Konknnicho vavr, seva kortolea mon'xak obhiman bhogpachi khobor!
 Hea sod-vavrachea pustokant, sorgest Profesor Dr. Olivinho Gomes-an 1556 vorsa thavn Romi lipientlean Konknni sahitya nirmann zalem tacho niyall ghetlolo asa. Ho niyall dolle bhorun vachlo zalear, aiz je Romi lipiek hinnsaitat, kikont kortat, unne nodren polletat tanchea tonddak apo-ap chavi zateli. Romi lipientlean Konknnik sahityak tola-molachem yogdan favo zalam tem sot je fott mhonn sangot bhonvtat ani boroytat tankam atam ulounche ani borounche poilim donanchem tin pavtti chintchem poddtolem. Je konn Romi lipie vixim aplea monancher nennarponnacho goirum gheun asat tanchea-i monancho goirum nitoll korpacho vavr hem pustok kortolem. Romi lipientlea sahityacheo mullaveo ani sot gozali je lobadd monis Devonagori lipieche karpetti ponda lipoupacho proyotn korit asat tanchim-i rupnnim atam gollun poddtolim. "Romi lipientlean sarki Konknni borounk zaina, Romi lipientlean Konknniche sarke uch'char zainant" oxem sangpi, uloupi ani boroupi atam lojek poddpache dis pois aschenant. Kiteak, "Romi lipientlean sarki Konknni borounk zaina, Romi lipientlean Konknniche sarke uch'char zainant" oxem zannim tanche koddchean aikololem vo tanchem boroup vachlolem, tech lok atam tankam "zalear hem itlem ani sogllem koxem toyar zalem tor? " oso tankam proxn vicharpacho vell kednam-i yeum yeta.
 Romi lipientlea boroupeamni sahityache veg-veglle prokar kelloun Konknni bhaxek poilim pasun rup-rong dila. Eke bhaxek sabar angamni jitli voir-unch vhorum yeta, titli tika unchle tenkxer vhorpacho Romi lipientlea boroupeamni proyotn kelolo asa - uprant to potrokaritechea, tiatrachea romaxinchea (kadamborinchea), kovitechea, kothanchea vo sahitik onnkarachea mollar zaum. Romi lipienuch Konknnichi buniyad mozbut korun dovorloli asa. Aiz he buniyadicher dusre aplem ghor bandun Romi lipientlean Konknni bhaxek yogdan diloleank ani azun-ui ditoleank "tumi bhaile, ami mullantle" oxi vagnnuk dilea ani ditat. Romi lipientli Konknni sompounk te fattlim sabar vorsam na-na toreche proyotn korit asat. Punn jea mon'xachi osmitay tache bhaxent asa, taka sobhavik lipiechean, nhoi mhonn addechea upayamni vo add vatten vochun kosoch sompounk zaina. Hachi zanniv lhou-lhou Devonagori lipientlean apunn Konknni zannar mhonn miroupi lokank zaunk laglea. Dekunuch aiz amkam tanchea tonddantlean, "je meren Romi lipientlean Konknni boroupi nim'nno monis astolo, te meren Romi lipiek amchean kainch korunk zaunchem na" oxe torechim utram aikunk yetat.
 Atam, Abrilache 8ver, 2010 Profesor Dr. Olivinho Gomes-an kelolea sod-vavrachem Konkani Literature in Roman Script - A Brief History pustok bhair sortoch te anik kitem mhonntole tachi vatt ami polleun ravpchi matui goroz na. Kiteak, Romi lipientlean Konknnicho vavr zalolem sotachem pustok adim pasun konna-i khatir ugtem asa ani sodanch astolem. Konnachea-i kitlea-i fanciful fott ulounneancho tacher matui probhav zauncho na. Kiteak, zoit sodanch sotachench asta!
 Subscribe to: Post Comments (Atom)
- ► 2013 (42)
- ► 2012 (16)
- ► 2011 (20)
(21)
- ▼ May (5)
- ► 2009 (26)
- A big e-welcome to you. Tumcam Maie-mogacho ieukar. Enjoy Life - This is not a rehearsal! Konkani uloi, boroi, vach ani samball - sodankal. Hich Goenchi osmitai ani amchem khalxelponn. Goenchi amchi Konkani bhas! Ekvottachem saddon Goenkaranchem. This is Gaspar Almeida from Parra, Bardez, Goa, based in Kuwait and am connected with the www. goa-world. com website created by Ulysses Menezes, and as Moderator of the famous first of its kind Gulf-Goans e-Newsletter (since 1994) and The Goan Forum and several Goan and Indian associations and forums and e-forums in Goa, India, Kuwait, The Middle East and worldwide. 